ອາເມລິກາ ສະໜັບສະໜູນຫວຽດນາມ ໃນການຮັບມືກັບການປ່ຽນແປງຂອງດິນຟ້າອາກາດ
ທີ່ການຕ້ອນຮັບ, ທ່ານ ຟ້າມມິງຈິ໊ງ ຢັ້ງຢືນວ່າ ຫວຽດນາມ ຍາມໃດກໍ່ຖືອາເມລິກາ ແມ່ນໜຶ່ງໃນບັນດາຄູ່ຮ່ວມມືສຳຄັນແຖວໜ້າ ແລະປາດຖະໜາຢາກພ້ອມກັບອາເມລິກາ ສືບຕໍ່ຊຸກຍູ້ການພົວພັນສອງປະເທດ ໃຫ້ພັດທະນາບົນພື້ນຖານເຄົາລົບລະບອບການເມືອງຂອງກັນ, ສະຖຽນລະພາບ, ປະສິດທິຜົນ, ເນື້ອແທ້. ທ່ານ ຟ້າມມິງຈິ໊ງ ໃຫ້ຮູ້ ຫວຽດນາມ ກຳນົດວ່າການຮັບມືກັບການປ່ຽນແປງຂອງດິນຟ້າອາກາດແມ່ນບັນຫາຈຸດສຸມ, ຮີບດ່ວນ, ທັງເປັນສິ່ງທ້າທາຍ, ທັງເປັນກາລະໂອກາດເພື່ອຫັນຮູບແບບການພັດທະນາຕາມທິດສີຂຽວ, ຍືນຍົງ. ທ່ານ ຟ້າມມິງຈິ໊ງ ສະເໜີ ອາເມລິກາ ສືບຕໍ່ເອົາໃຈໃສ່, ຮ່ວມມື, ໜູນຊ່ວຍຫວຽດນາມ ດ້ານແຫຼ່ງກໍາລັງ, ການເງິນ, ພິເສດແມ່ນບັນດາບ້ວງເງິນກູ້ຢືມບຸລິມະສິດ, ພື້ນຖານໂຄງລ່າງ, ເຕັກໂນໂລຢີ, ການກໍ່ສ້າງຊັບພະຍາກອນມະນຸດ...
ສ່ວນທ່ານ John Kerry ຢັ້ງຢືນຄືນໃໝ່ວ່າ ອາເມລິກາ ຖືເປັນສໍາຄັນການພົວພັນຄູ່ຮ່ວມມືຮອບດ້ານກັບຫວຽດນາມ ຢ່າງສະເໝີຕົ້ນສະເໝີປາຍ, ສະໜັບສະໜູນຫວຽດນາມ ສວມບົດບາດເປັນເຈົ້າການ, ເນື້ອແທ້ຢູ່ພາກພື້ນ ແລະໃນການຮັບມືກັບບັນດາບັນຫາສາກົນ, ໃນນັ້ນມີການປ່ຽນແປງຂອງດິນຟ້າອາກາດ. ທ່ານ John Kerry ຢັ້ງຢືນວ່າ ລັດຖະບານອາເມລິກາ ແລະທ່ານເອງ ຈະສືບຕໍ່ສົມທົບຢ່າງແໜ້ນແຟ້ນກັບບັນດາກະຊວງ, ຂະແໜງການ, ອົງການຂອງຫວຽດນາມ; ພ້ອມແລ້ວທີ່ຈະໜູນຊ່ວຍຫວຽດນາມ ຢ່າງສຸດຂີດໃນຂອບເຂດແຫຼ່ງກຳລັງເພື່ອພັດທະນາພະລັງງານທົດແທນ, ກໍ່ສ້າງພື້ນຖານໂຄງລ່າງແບບຍືນຍົງ…
ກໍ່ສ້າງພື້ນຖານເສດຖະກິດເອກະລາດ, ເປັນເຈົ້າຕົນເອງ, ຕິດພັນກັບຄວາມເປັນເຈົ້າການ, ຕັ້ງໜ້າເຊື່ອມໂຍງເຂົ້າກັບສາກົນ
ຕອນບ່າຍວັນທີ 14 ພຶດສະພາ, ໂດຍສືບຕໍ່ການຢ້ຽມຢາມ ແລະເຮັດວຽກຢູ່ອາເມລິກາ, ທ່ານ ຟ້າມມິງຈິ໊ງ ນາຍົກລັດຖະມົນຕີຫວຽດນາມ ໄດ້ຢ້ຽມຢາມ, ກ່າວຄໍາເຫັນ ແລະເຂົ້າຮ່ວມການໂອ້ລົມສົນທະນານະໂຍບາຍຢູ່ມະຫາວິທະຍາໄລ Harvard, ນະຄອນ Cambridge, ລັດ Massachusetts.
ໃນບົດກ່າວປາໄສສໍາຄັນຢູ່ມະຫາວິທະຍາໄລ Harvard, ທ່ານ ຟ້າມມິງຈິ໊ງ ໄດ້ສະຫງວນເວລາສ່ວນຫຼາຍເພື່ອໄຈ້ແຍກກ່ຽວກັບຫົວເລື່ອງກໍ່ສ້າງພື້ນຖານເສດຖະກິດເອກະລາດ, ເປັນເຈົ້າຕົນເອງ, ຕິດພັນກັບຄວາມເປັນເຈົ້າການ, ຕັ້ງໜ້າເຊື່ອມໂຍງເຂົ້າກັບສາກົນຢ່າງເລິກເຊິ່ງກວ້າງຂວາງ, ເນື້ອແທ້, ມີປະສິດທິຜົນຢູ່ຫວຽດນາມ. ນີ້ແມ່ນວຽກງານທີ່ມີຄວາມໝາຍສຳຄັນພິເສດໃນສະພາບການໂລກປະຈຸບັນ. ຫວຽດນາມ ປາດຖະໜາຢາກເປັນເພື່ອນມິດທີ່ດີ, ເປັນຄູ່ຮ່ວມມືທີ່ໄວ້ເນື້ອເຊື່ອໃຈ, ເປັນສະມາຊິກທີ່ມີຄວາມຮັບຜິດຊອບໃນການແກ້ໄຂບັນດາບັນຫາໃນພາກພື້ນ, ສາກົນ ແລະບັນດາສິ່ງທ້າທາຍທົ່ວໂລກເພື່ອຄວາມວັດທະນາຖາວອນລວມ.
ກ່ຽວກັບແນວຄິດຕົ້ນຕໍ, ທ່ານ ຟ້າມມິງຈິ໊ງ ເນັ້ນໜັກວ່າ ກໍ່ສ້າງພື້ນຖານເສດຖະກິດເອກະລາດ, ເປັນເຈົ້າຕົນເອງ, ຕິດພັນກັບການເຊື່ອມໂຍງເຂົ້າກັບສາກົນຢ່າງເລິກເຊິ່ງກວ້າງຂວາງ, ເນື້ອແທ້, ມີປະສິດທິຜົນ, ອີງໃສ່ 3 ເສົາຄ້ຳ, ຄື: ກໍ່ສ້າງພື້ນຖານເສດຖະກິດຕະຫຼາດຕາມທິດສັງຄົມນິຍົມ, ກໍ່ສ້າງລັດແຫ່ງອໍານາດນິຕິບັນຍັດສັງຄົມນິຍົມ ແລະກໍ່ສ້າງພື້ນຖານປະຊາທິປະໄຕ ສັງຄົມນິຍົມ. ທ່ານ ຟ້າມມິງຈິ໊ງ ກໍ່ຢັ້ງຢືນວ່າ ເອກະລາດ, ເປັນເຈົ້າຕົນເອງດ້ານເສດຖະກິດຕ້ອງຕິດພັນກັບເອກະລາດ, ເປັນເຈົ້າຕົນເອງດ້ານການເມືອງ, ການທູດ ແລະເຊື່ອມໂຍງເຂົ້າກັບສາກົນ; ເຄົາລົບຄວາມແຕກຕ່າງກັນ ແລະລັກສະນະຫຼາຍຮູບຫຼາຍແບບຂອງເສດຖະກິດທົ່ວໂລກ.
ເພື່ອບັນລຸໄດ້ບັນດາເປົ້າໝາຍທີ່ວາງອອກ, ທ່ານ ຟ້າມມິງຈິ໊ງ ໄດ້ເຕື້ອງເຖິງບາງໜ້າທີ່, ມາດຕະການຕົ້ນຕໍ, ໃນນັ້ນມີການຮັກສາເອກະລາດ, ອະທິປະໄຕ, ຜືນແຜ່ນດິນອັນຄົບຖ້ວນ, ຄວາມໝັ້ນຄົງດ້ານການເມືອງ-ສັງຄົມ, ສ້າງພື້ນຖານ ແລະເງື່ອນໄຂສະດວກໃຫ້ການພັດທະນາພື້ນຖານເສດຖະກິດເອກະລາດ, ເປັນເຈົ້າຕົນເອງຕິດພັນກັບການເຊື່ອມໂຍງເຂົ້າກັບສາກົນຢ່າງເລິກເຊິ່ງກວ້າງຂວາງ, ປັບປຸງລະບອບລະບຽບການເສດຖະກິດໃຫ້ສໍາເລັດຕາມທິດສັງຄົມນິຍົມຢ່າງຄົບຊຸດ, ທັນສະໄໝ, ເຊື່ອມໂຍງ, ເໝາະສົມກັບບັນດາຄຳໝັ້ນສັນຍາສາກົນ.
USAID ຈະໜູນຊ່ວຍຫວຽດນາມ ໃນການລ້າງພິດດີໂອຊິນ ແລະເກັບກູ້ລະເບີດບໍ່ທັນແຕກ
ວັນທີ 13 ພຶດສະພາ, ເນື່ອງໃນໂອກາດກອງປະຊຸມສຸດຍອດອາຊຽນ-ອາເມລິກາ ສະໄໝພິເສດ ຢູ່ນະຄອນຫຼວງວໍຊິງຕັນດີຊີ (ອາເມລິກາ), ທ່ານ ຟ້າມມິງຈິ໊ງ ນາຍົກລັດຖະມົນຕີຫວຽດນາມ ໄດ້ມີການພົບປະກັບທ່ານນາງ Samantha Power ຜູ້ອໍານວຍການອົງການພັດທະນາສາກົນອາເມລິກາ (USAID).
ທີ່ການຕ້ອນຮັບ, ທ່ານ ຟ້າມມິງຈິ໊ງ ໄດ້ຕີລາຄາສູງການປະກອບສ່ວນຂອງ USAID ເຂົ້າໃນການພັດທະນາອັນດີງາມໃນໄລຍະຜ່ານມາຂອງການພົວພັນຫວຽດນາມ-ອາເມລິກາ ຜ່ານບັນດາການເຄື່ອນໄຫວໜູນຊ່ວຍຢ່າງມີປະສິດທິຜົນ, ປະກອບສ່ວນແກ້ໄຂຜົນຮ້າຍຢ້ອນຫຼັງຈາກສົງຄາມ, ລົບລ້າງຄວາມອຶດຫິວຫຼຸດຜ່ອນຄວາມທຸກຍາກ ແລະຊຸກຍູ້ການພັດທະນາແບບຍືນຍົງ ແລະກວມລວມຢູ່ຫວຽດນາມ. ທ່ານ ຟ້າມມິງຈິ໊ງ ຊົມເຊີຍແຜນການຂອງ USAID ເປີດກວ້າງການເຄື່ອນໄຫວຢູ່ຫວຽດນາມ, ຍູ້ໄວລະບຽບການອະນຸມັດ ແລະຜັນຂະຫຍາຍບັນດາໂຄງການເພື່ອແນໃສ່ຍົກສູງປະສິດທິຜົນການຊ່ວຍເຫຼືອພັດທະນາ. ທ່ານ ຟ້າມມິງຈິ໊ງ ສະເໜີ USAID ສືບຕໍ່ເພີ່ມທະວີການໜູນຊ່ວຍຫວຽດນາມ ໃນການແກ້ໄຂຜົນຮ້າຍຢ້ອນຫຼັງຈາກສົງຄາມ, ສຸມໃສ່ແກ້ໄຂທາດພິດສີສົ້ມ/ດີໂອຊິນຢູ່ສະໜາມບິນບຽນຮວ່າ ແລະຈຸດຮ້ອນອື່ນໆ, ໜູນຊ່ວຍຄົນພິການ; ເອົາໃຈໃສ່ໜູນຊ່ວຍຫວຽດນາມ ໃນຂົງເຂດສາທາລະນະສຸກ, ວັດທະນະທຳ, ພິເສດແມ່ນຢູ່ເຂດຫ່າງໄກສອກຫຼີກ...
ສ່ວນທ່ານນາງ Samantha Power ໃຫ້ຮູ້ວ່າ ໃນໄລຍະຈະມາເຖິງ USAID ຈະວາງຈຸດສຸມໜູນຊ່ວຍຫວຽດນາມ ລ້າງພິດດີໂອຊິນ ແລະເກັບກູ້ລະເບີດບໍ່ທັນແຕກ, ປົກປັກຮັກສາສິ່ງແວດລ້ອມທະເລ, ຮັບມືກັບການປ່ຽນແປງຂອງດິນຟ້າອາກາດ ແລະການຫັນປ່ຽນພະລັງງານ.
ກໍ່ທີ່ການຕ້ອນຮັບ, ທ່ານ ຟ້າມມິງຈິ໊ງ ແລະສະມາຊິກຄະນະຜູ້ແທນຂັ້ນສູງຫວຽດນາມ ໄດ້ເປັນສັກຂີພິຍານພິທີລົງນາມເອກະສານຮ່ວມມື 2 ສະບັບລະຫວ່າງ USAID ແລະກະຊວງແຜນການ ແລະການລົງທຶນຫວຽດນາມ ກ່ຽວກັບການຍົກສູງກໍາລັງຄວາມສາມາດແກ່ງແຍ້ງຂອງພື້ນຖານເສດຖະກິດ ແລະການພັດທະນາກໍາລັງຄວາມສາມາດທ້ອງຖິ່ນຂອງຫວຽດນາມ ດ້ວຍໄລຍະປະຕິບັດຮອດປີ 2028, ຍອດມູນຄ່າ ODA 100 ລ້ານໂດລາສະຫະລັດ ແລະປະກາດການປະຕິບັດໂຄງການເພີ່ມທະວີກໍາລັງຄວາມສາມາດແກ່ງແຍ້ງພາກເອກະຊົນຫວຽດນາມ (IPS-C) ຮອດປີ 2025, ລວມຍອດມູນຄ່າ ODA 36,3 ລ້ານໂດລາສະຫະລັດ.
ໂດຍ: ເຈິ່ນຮວ່ຽນ